**Erika Helga Ruth Böhm-Vitense** nada en Curau (Alemaña) o 3 de xuño de 1923 e finada en Seattle (Estado de Washington) o 21 de xaneiro de 2017, foi unha astrofísica estadounidense de orixe alemá coñecida polo seu traballo sobre as variables Cefeida e a convección nas atmosferas estelares.

Traxectoria
-----------

Os seus pais, Wilma e Hans Vitense eran mestres e criaron ás súas fillas en Lübeck, Alemaña. Erika comezou os seus estudos de pregrao na Universidade de Tubinga en 1943, pero trasladouse á Universidade de Kiel en 1945 buscando un departamento de astronomía máis actualizado e innovador. Alí traballou con Albrecht Unsöld, que lle dirixiy súa tese doutoral acerca dos coeficientes de absorción continua en función da presión e a temperatura no Sol, defendida en 1951 e que foi recoñecida como a mellor tese dese ano na universidade.

Despois de obter o seu título de doutora Erika permaneceu en Kiel como investigadora asociada. En 1953 publicou *Die Wasserstoffkonvektionszone der Sonne. Mit 11 Textabbildungen* (*A zona de convección de hidróxeno do Sol, acompañada de once ilustracións con texto*). Esta obra foi citada máis de 300 veces dende a súa publicación.

Despois de casaren, en 1954, ela e mais o seu home, o astrofísico Karl-Heinz Böhm, fixeron unha estadía dun ano no Observatorio Lick e a Universidade de California, onde Böhm-Vitense estivo en contacto con Otto Struve e tivo a oportunidade de unirse a outros investigadores que utilizaban grandes telescopios para coñecer a evolución estelar.Máis tarde o matrimonio regresou a Kiel: ela ocupou o posto de profesora asociada, sen vinculación permanente. As mesmas características tiña o seu posto na Universidade de Heidelberg cando a parella se trasladou alí no 1968. Esta precariedade laboral explicábase polos regulamentos da época xa que moitas universidades non permitían a contratación dos dous membros dunha parella no mesmo departamento.

En 1968, a parella decide trasladarse á Universidade de Washington, movidos polo atractivo da computadora central de IBM que dispuña a universidade. Foi nesta universidade onde obtivo un posto de profesora a tempo completo en 1971, logo dun cambio nos regulamentos contra o nepotismo. Durante o seu tempo na Universidade de Washington Böhm-Vitense realizou contribucións fundamentais para a comprensión das estrelas binarias, as temperaturas estelares, a actividade cromosférica, a rotación e a convección solares. Tamén realizou contribucións substanciais aos fundamentos da teoría da lonxitude da mestura, traballo que continuou durante o resto da súa carreira.Foi recoñecida como profesora emérita nesta universidade.

Grazas ao lanzamento do *International Ultraviolet Explorer* (IUE) en xaneiro de 1978e aos datos proporcionados por este puido ampliar o seu traballo. Erika descubriu que a banda de luz ultravioleta era a mellor maneira de realizar observacións das cromosferas estelares.

Obras
-----

Entre 1989 e 1992 escribiu un manual univesitario en tres volumes:

* Böhm-Vitense, E. (1989-1992). *Introduction to stellar astrophysics*. Cambridge: Cambridge University Press. ISBN 0-521-34402-6. OCLC 18164411.

Premios e recoñecementos
------------------------

* Premio á mellor tese de doutoramento na Universidade de Kiel en 1951.
* Premio Annie Jump Cannon, outorgado pola Sociedade Astronómica Estadounidense en 1965.
* Elixida membro da Asociación Americana para o Avance da Ciencia en 1980.
* Medalla Karl Schwarzschild da Astronomische Gesellschaft en 2003.

Notas
-----

1. 1 2 3 4 5 6 7 8 9 10 11 12 13  Lutz, Julie; Wallerstein, George (1 de decembro de 2017). "Erika Böhm-Vitense (1923–2017)". *Bulletin of the American Astronomical Society* (en inglés) **49** (1).
2. ↑  "Erika Bohm-Vitense Obituary (1923 - 2017) The Seattle Times". *Legacy.com*. Consultado o 2022-05-20.
3. ↑  Vitense, E. (1953). "Die Wasserstoffkonvektionszone der Sonne. Mit 11 Textabbildungen" **32**: 135. ISSN 0372-8331. Consultado o 18 de febreiro de 2018.
4. ↑  Vitense, E. (1953-01-01). "Die Wasserstoffkonvektionszone der Sonne. Mit 11 Textabbildungen". *Zeitschrift fur Astrophysik* **32**: 135. ISSN 0372-8331.
5. ↑  "Erika Böhm-Vitense (1923 - 2017)". *American Astronomical Society* (en inglés). Arquivado dende o orixinal o 4 de decembro de 2017. Consultado o 18 de febreiro de 2018.
6. ↑  "Google Académico". Consultado o 18 de febreiro de 2018.
7. ↑  Arnett, David (2014). "3D and Some Other Things Missing from the Theory of massive Stars Evolution" (PDF). *New windows on massive stars: asteroseismology, interferometry, and spectropolarimetry Proceedings IAU Symposium. G. Meynet, C. Georgy, J.H. Groh & Ph. Stee, eds.* (307): 2. Consultado o 18 de febreiro de 2018. Erika Bohm-Vitense developed mixing-length theory in the 1950
8. ↑  "Annie Jump Cannon Award in Astronomy". *American Astronomical Society*. Consultado o 21 de maio de 2022.
9. ↑  Krautter, Joachim (2004). "Laudatio zur VErleihung der 32. Karl-Scwarzschild - Medaille". *Mitteilungen der Astronomischen Gesellschaft* **87**: 852–853.

Véxase tamén
------------

### Bibliografía

* Randall, S. K.; Fontaine, G.; Brassard, P.; Van Grootel, V. (2010-11). "Mode identification from monochromatic amplitude and phase variations for the rapidly pulsating subdwarf B star EC 20338−1925". *Astronomy & Astrophysics* **522**: A48. ISSN 0004-6361. doi:10.1051/0004-6361/201014780.

|  |  |
| --- | --- |
| Control de autoridades | 
* Wd: Q91438
* WorldCat
* VIAF: 71452217
* BIBSYS: 90344172
* BNF: 122805433
* CiNii: DA03568444
* DeutscheBio: 119277662
* FAST: 150069
* GND: 119277662
* ISNI: 0000000109138426
* LCCN: n85087595
* NTA: 10716812X
* SELIBR: 179939
* SUDOC: 200655981

 |